Marquesasøyene

Marquesasøyene er en gruppe av vulkanske stillehavsøyer i Fransk Polynesia, et fransk oversjøisk territorium, beliggende like sør for ekvator midt mellom Australia og Sør-Amerika i Stillehavet. I 2007 bodde det 8 632 personer på den 1 049 km² store øygruppen, fordelt på 15 øyer. Nuku Hiva er øya med flest innbyggere (2 260 personer). Historie Marquesasøyene ble først bosatt av polynesiere en gang mellom 900 og 300 f.Kr. Øyene fikk sitt navn av den spanske utforskeren Álvaro de Mendaña som kom til øyene 21. juli 1595. I 1842 okkuperte Frankrike øyene, og gjorde krav på overherredømme. Hester ble introdusert på øyene på midten av 1800-tallet. Marquesasøyene ble senere en del av det selvstyrte området Fransk Polynesia, fra 1946 med status som oversjøisk territorium og etterhvert med større selvstyre. Blant europeere som har oppholdt seg her, kan nevnes Paul Gauguin på Hiva-Oa, Thor Heyerdahl på Fatu Hiva, og Bengt Danielsson. I 2024 ble øygruppa i sin helhet oppført på UNESCOs liste over Verdensarven, under navnet «Te Henua Enata – menneskenes land». Verdensarvstatusen legger både vekt på de forholdsvis upåvirkede naturområdene på øyene, og på utviklingen av kultur og kulturlandskap under særskilte forhold. Referanser Eksterne lenker (en) Marquesas Islands – kategori av bilder, video eller lyd på Commons